राकांपा नेता माजिद मेनन ने टाइम्स नाउ से खास बातचीत में कहा, 'कांग्रेस पार्टी ने भारत के प्रधान न्यायाधीश दीपक मिश्रा के खिलाफ महाभियोग की प्रक्रिया शुरू की है। मैंने महाभियोग के मसौदे पर केवल हस्ताक्षर किए हैं, मैं इसके अलावा कुछ नहीं जानता।' मेनन ने बताया कि कपिल सिब्बल, गुलाम नबी आजाद और अन्य ने महाभियोग के मसौदे पर हस्ताक्षर किए हैं। उन्होंने कहा, 'मैं किसी लॉबी का हिस्सा नहीं हूं। सुप्रीम कोर्ट के चार न्यायाधीशों ने शीर्ष न्यायालय के कामकाज और प्रशासन को लेकर जो चिंताएं जाहिर की हैं, मैं चाहता हूं कि वे चीजें दूर हों। इसके अलावा आम लोगों की नजर में सुप्रीम कोर्ट की जो गरिमा, सम्मान और प्रतिष्ठा है, वह अक्षुण्ण बनी रहे। बस इसे ध्यान में रखकर मैंने महाभियोग के मसौदे पर हस्ताक्षर कए हैं।